Krajčí, Marek, poslanec NR SR (2023-11-16):
Ďakujem pekne za slovo, pán predseda. Vážení kolegovia, vážené kolegyne, dovoľte, aby som aj ja vystúpil k programovému vyhláseniu vlády, avšak tiež nezačnem úplne povzbudivo. Pre mňa toto programové vyhlásenie vlády sa zdá, že je taká formalita, nie úplne seriózny vizionársky dokument vlády, ktorej záleží na zlepšení našej spoločnosti. Je tam kopec vágnych fráz, veľmi málo konkrétnych riešení, v podstate aby to neublížilo teraz, ani potom. Účel svätí prostriedky, počuli sme to z úst premiéra, designovaného premiéra tejto vládnej koalície, aj tu v pléne sa zdá, že diskutovať o riešeniach pre Slovensko moc nechcete, skôr to chcete mať rýchlo schválené a venovať sa práci na ministerstvách, ako to niektorí ministri aj povedali do médií, ktoré spoločnosť momentálne zatiaľ vníma ako čistky, takisto na štátnych úradoch, ktoré majú slúžiť nakoniec k úspešnému napĺňaniu biznis záujmov vám blízkych ľudí a zabezpečením beztrestnosti svojim ľuďom. V stati programového vyhlásenia vlády k zdravotníctvu odborníci a ani ja nevidíme nič prevratné, čo by ľudia, ktorí sa aj venujú zdravotníctvu, nevedeli, formulácie, ktoré nemôžu ublížiť, snažiace sa zalichotiť ľuďom či súkromníkom v sektore. Zhrnul by som to, uvidíme, čo sa v realite bude diať, začiatok pôsobenia vašej ministerky však zatiaľ vôbec nevyzerá dôveryhodne. Osobne mám problém veriť aj vete: „Jedine silný štát ako regulátor dokáže zabezpečiť, že zdravotná starostlivosť bude služba ľuďom a nie luxusom pre vyvolených." Skôr mám pocit ako keby sa napínali iba svaly, že všetci sa budú musieť s vami dohodnúť. Ministerka Dolinková sa hneď na začiatku svojho pôsobenia za zatvorenými dverami dohodla so súkromníkmi z Penty a Agelu, že v rámci siete nemocníc budú môcť ohrozovať a vykrádať štátne nemocnice, čo sa odrazí na kvalite ich starostlivosti o zdravie pacientov. Bratislava týmto pádom vďaka tomuto rozhodnutiu, ktorým zmenila rozhodnutie predchádzajúceho ministra, nebude môcť postaviť veľkú univerzitnú nemocnicu, no a košický Východoslovenský ústav srdcových a cievnych chorôb nebude mať dostatok financií na poskytovanie špičkovej starostlivosti, ktorú roky poskytoval, lebo o financie sa bude musieť v regióne deliť s novým kardiocentrom z Agelu. Všetci si pamätáme, ako ste, pán predseda, ešte ako premiér sadol do bagra a rozhodol sa zbúrať v podstate zdravý skelet Rázsoch. Aj so silnými rečami, že idete bojovať so súkromníkom, ktorý sa rozhodol stavať nemocnicu asi päť kilometrov vzdušnou čiarou od tohto miesta. Teraz to budete môcť dokázať, či to nebolo len prázdne gesto. Gesto, ktoré malo iba vyčistiť tento pozemok na iné použitie. Exminister Palkovič sa rozhodol urobiť všetko preto, aby nemocnica na Rázsochách čo najskôr stála. A úprimne musím povedať, že je mi veľmi ľúto ako premiér Heger s ministrom Lengvarským celú výstavbu z plánu obnovy sabotovali a tým pádom sa bude musieť stavať z rozpočtu. Ďalšie milióny teda idú do projektovej dokumentácie. Chcem len upozorniť, že ak zrušíte túto investíciu, bude potrebné ľuďom vysvetliť ďalšie milióny eur, ktoré budú vyhodené do vzduchu. Tým, že vaša ministerka zaraďuje Bory do tretej úrovne v Bratislave, ortieľ veľkej univerzitnej nemocnice v Bratislave je spečatený. Neviem či vy, ale oni sú už dohodnutí. Veľká nemocnica nebude, lebo s tým, čo ste teraz sľúbili Pente, vám tá analýza, ktorú si chcete nechať urobiť, ukáže, že nová veľká univerzitná nemocnica sa do Bratislavy už nezmestí a nemá stáť ani na Rázsochách. Možno vám z toho vyjde menšia doplnková nemocnica niekde inde. Všetci veľmi dobre vieme, aké je pre slovenské zdravotníctvo dôležité mať veľkú koncovú nemocnicu. Nielen kvôli efektivite procesov zadlženej univerzitnej nemocnice, ale najmä kvôli vede, výskumu a vzdelávaniu zdravotníckych profesionálov. Zdá sa, že na hrobe štátneho zdravotníctva dovolíte, aby si súkromníci realizovali svoj biznis. Tí pacientom teraz pekne spievajú, keď vtáčka lapajú. Keď zničia konkurenciu, ktorú im môže už iba štát vytvoriť, budú sa voči štátu správať ako monopol a zdravotníctvo bude na Slovensku nesmierne drahé. Penta má chápadlá už takmer všade. Cez Dôveru zo zdravotných odvodov našich občanov si cez svoje médiá sponzoruje novinárov, think tanky, konferencie a všeličo iné. Všade má ľudí, ktorí sledujú jej záujmy. Sami mi na ministerstve niektorí priznali, že boli na svojich pozíciách preto, lebo ich tam dosadila Penta. Mal by som sa tešiť, že ste nám sľúbili silný štát. Keď vidím, v čom všetkom ste svojich voličov už podviedli, zdá sa mi, že aj toto bol len ďalší sľub pre vašich voličov, aby sa chytili na lep a vy ste si mohli robiť svoj biznis. Ale veľmi rád by som sa mýlil. Zastavte rozhodnutie ministerky Dolinkovej a budujte silný štát, veľkú univerzitnú nemocnicu v Bratislave a silný Východoslovenský ústav srdcových a cievnych chorôb v Košiciach. Ďakujem.